Henrik Frandsen (M), 2025-04-23:
Tak for ordet, formand.
Lad mig begynde med helt klart at sige, at i Moderaterne er vi ikke modstandere af atomkraft.
Vi tror på, at den grønne omstilling kræver nytænkning, fremsyn og ikke mindst frihed til at udforske nye løsninger.
Men vi mener også, at hele debatten om atomkraft fortjener en mere nuanceret tilgang end den traditionelle retorik med »ja tak til atomkraft« eller »nej tak til atomkraft«.
Verden er ikke sort-hvid, heller ikke, når det gælder atomkraft.
Det gælder i særdeleshed ikke på energiområdet, hvor spørgsmålene ikke kun handler om klima og bæredygtighed, men i stigende grad også om forsyningssikkerhed, om konkurrenceevne og om stabilitet.
Atomkraft spiller allerede en vigtig rolle i Europa og kommer formentlig til at gøre det i endnu højere grad fremover.
Når vi ser på lande som Sverige og Finland, ser vi, at de netop udnytter de energiformer, som de har forudsætninger for, og det skal vi anerkende at de gør.
I den europæiske energiforsyning er vi i stigende grad forbundet med og afhængige af hinanden.
Derfor er det også bekymrende, hvis velfungerende atomkraftværker i Europa lukker ned, uden at der findes troværdige alternativer.
Vi er derfor åbne for, at kernekraft fortsat kan spille en rolle i Europas energimiks, og i nogle tilfælde kan det også være relevant at se på tværnationale løsninger.
Vi skal ikke stå i vejen for udvikling, og vi skal ikke stå i vejen for muligheder.
Krigen i Ukraine har vist os, hvor sårbare vi er, når vi ikke har kontrol over vores energiforsyning.
Det betyder, at vi i Europa skal blive bedre til at tænke i energiuafhængighed, robusthed og egenproduktion.
Her er samarbejde nøglen.
Nogle lande er rige på vind, som Danmark, andre har et stærkt potentiale for sol, og nogle har allerede en stor og velfungerende atomkraftsektor.
Vi skal bruge vores respektive styrker, og vi skal dele dem.
Det er sådan, vi opbygger et modstandsdygtigt europæisk energinet, der både er grønt, billigt og sikkert.
To danske virksomheder, Seaborg, som vist hedder noget andet i dag, og Copenhagen Atomics er blandt dem, der arbejder med næste generation af atomkraftværker.
Det handler om små modulære reaktorer, flydende salt-teknologi og løsninger, der måske en dag kunne konkurrere med energi fra sol og vind både økonomisk og sikkerhedsmæssigt.
Vi skal ikke afvise det, vi skal ikke lukke øjnene for fremtiden, tværtimod.
Vi skal følge med, vi skal forstå det, og vi skal være åbne.
Men vi skal også være realistiske, for den teknologi er endnu ikke klar til at spille en rolle i Danmarks energisystem.
Derfor mener vi i Moderaterne, at den nuværende politiske prioritet skal være at løse de udfordringer, vi allerede står med, f.eks. omkring havvind.
Der er store udfordringer med udbygningen der, og de skal løses.
Der er stadig væk praktiske barrierer, der er lange myndighedsprocesser og manglende tempo.
Her har vi en moden og pålidelig teknologi, som vi ved virker, og som vi ved kan sikre os et grønt og stabil elnet.
Det er her, vi bør lægge vores kræfter lige nu.
Til slut vil jeg sige, at ja, vi ser fordomsfrit på kernekraft.
Ja, vi mener, den spiller en vigtig rolle i Europa.
Og ja, vi skal følge teknologiudviklingen tæt og støtte danske virksomheder, der skubber grænserne og forsøger sig med nye teknologier.
Vi mener, at løsningen for Danmark ligger i at realisere vores grønne potentiale, især med hensyn til energi fra vind og sol og lagring, men også med et åbent syn på atomkraft.
Men som tingene ser ud nu, skal vi satse på vedvarende energikilder.